Diari Oficial de la Generalitat Valenciana


Sumari del DOGV 3282, del 09-07-1998 (1998/5499)

RESOLUCIÓ d'1 de juny de 1998, del director general de Recursos Humans, per la qual convoca un concurs de trasllats per a la provisió de vacants de metge d'equip d'Atenció Primària de la Conselleria de Sanitat.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3282

Data del DOGV
:   09-07-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5499


Data del document
:   01-06-1998

Organisme emissor
:   Conselleria de Sanitat

Tipus de document
:   Resolució

RESOLUCIÓ d'1 de juny de 1998, del director general de Recursos Humans, per la qual convoca un concurs de trasllats per a la provisió de vacants de metge d'equip d'Atenció Primària de la Conselleria de Sanitat. [1998/X5499]
  
Aprovada l'Oferta d'Ocupació de Personal de la Conselleria de Sanitat pel Decret 252/1994, de 7 de desembre, del Govern Valencià, i atesa la previsió de la cobertura de les places vacants de metges d'equip d'Atenció Primària dependents de la Conselleria de Sanitat.
  
D'acord amb els sistemes i procediments establits pel Reial Decret 118/1991, de 25 de gener, sobre la selecció de personal estatutari i provisió de places en les institucions sanitàries de la Seguretat Social.
  
En virtut de la competència que m'atorga l'article dos de l'Ordre de 10 de març de 1997 de la Conselleria de Sanitat, que atorga algunes delegacions d'atribucions en matèria de personal en favor de diferents òrgans de la Conselleria (DOGV núm. 2.953, de 17.03.1997), resolc:
  
Article 1
  
Convocar un concurs de trasllats per a la provisió de 88 places vacants de metge d'equip d'Atenció Primària dependents de la Conselleria de Sanitat. Les vacants oferides són allistades en l'annex II.
  
Article 2
  
Les bases de l'annex I que regulen aquesta convocatòria s'adapten a les aprovades pel Reial Decret 118/1991, de 25 de gener (BOE núm. 33, de 07.02.1991), com a normes bàsiques i preceptes d'aplicació supletòria al personal estatutari dels serveis de salut de la comunitats autònomes.
  
València, 1 de juny de 1998.- El director general de Recursos Humans: Pompeyo Esparza Bernabeu.
  
Annex I
  
Bases
  
1. Característiques generals
  
1.1 El personal que obtinga plaça estarà subjecte al règim jurídic de l'Estatut Jurídic del Personal Mèdic de la Seguretat Social, aprovat pel Decret 3.160/1996, de 23 de desembre, del Ministeri de Treball i la resta de les normes que els siguen aplicables.
  
1.2 Les places estan dotades amb les retribucions que indica el Reial Decret Llei 3/1987, d'11 de setembre, i la normativa de desplegament, amb el règim de dedicació que determinen, i amb les quanties fixades pressupostàriament per al personal mèdic d'equips d'Atenció Primària.
  
1.3 D'acord amb el que preveu la disposició addicional segona del Decret 252/1994, de 7 de desembre, pel qual s'aprova l'oferta d'ocupació de personal adscrit a institucions sanitàries de la Conselleria de Sanitat, totes les places convocades s'adscriuran a la institució sanitària corresponent però tindran la consideració de places d'àrea o de zona de salut, segons els casos, i implicaran l'obligació de la prestació de serveis en aquest àmbit territorial.
  
2. Requisits dels aspirants
  
2.1 Tenir la condició de personal estatutari fix en la categoria de metge d'equip d'Atenció Primària i estar ocupant o tenir reservada una plaça, siga quina siga l'administració de què depenga, en les següents modalitats de prestació de serveis:
  
a) metge d'equip d'Atenció Primària
  
b) metge integrat en un equip d'Atenció Primària o transferit com a metge d'equip d'Atenció Primària
  
c) metge funcionari APD integrat en un equip d'Atenció Primària
  
Així com el personal que es trobe en una situació diferent de la d'actiu procedent de places de tals institucions i que tinga els requisits següents:
  
a) Per al personal en actiu o amb reserva de plaça: haver pres possessió de la plaça ocupada amb un any d'anticipació com a mínim en el moment de l'acabament del termini de presentació de les sol·licituds.
  
b) Per al personal en situació diferent de la d'actiu i que no tinga reserva de plaça: reunir els requisits legals i reglamentaris per a incorporar-se al servei actiu l'últim dia del termini establit per a la presentació de sol·licituds.
  
Les persones que concursen que hagueren obtingut el reingrés en una plaça amb caràcter provisional, estan obligades a participar en el present concurs de trasllats, han de sol·licitar totes les places convocades en l'àrea de salut on ocupen provisionalment la plaça, també poden sol·licitar les altres places convocades que vulguen. El fet de no participar-hi o de no demanar totes les places convocades en aqueixa àrea de salut comportaria la seua declaració d'ofici en situació d'excedència voluntària, i haurien de continuar en la mateixa plaça almenys un any abans de poder sol·licitar un altre reingrés provisional o a l'efecte de la seua participació en concursos de trasllats futurs.
  
Els requisits exigits per a participar en aquest concurs s'han de mantenir durant tot el procés selectiu, és a dir, fins el moment de la presa de possessió en la plaça de nova adjudicació.
  
2.2 El/la concursant ha d'aportar l'acreditació documental que compleix els requisits per a concursar junt amb la instància corresponent.
  
3. Sol·licituds
  
3.1 Les persones interessades a participar en el concurs de trasllats hauran d'omplir una sol·licitud que s'ajuste necessàriament al model que se'ls facilitarà en les direccions territorials de la Conselleria de Sanitat i la Gerència d'Alcoi. Han d'omplir, a més a més, el full de petició de plaça, on indicaran per ordre de preferència les destinacions que sol·liciten (de dalt cap avall i d'esquerra a dreta), amb especificació del codi que identifica i correspon a cada plaça, i que figura en l'annex II d'aquesta convocatòria. Abans d'omplir la instància i el full de petició de places cal llegir les instruccions que figuren en els dos impresos.
  
3.2 Les sol·licituds, emplenades degudament, es poden presentar en les unitats de registre de les dependències administratives següents:
  
- 03268 Alacant: c/ Girona, núm. 26
  
- 03539 Alcoi: Av. del País Valencià, núm. 33
  
- 12491 Castelló de la Plana: Pl. Hort dels Soguers, núm. 12
  
- 46716 València: Av. de Ferran el Catòlic, núm. 74
  
o mitjançant qualsevol de les formes previstes en la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú; s'adverteix que tant en la instància com en el full de petició de places ha de figurar el segell del registre i que els originals dels impresos són per a l'administració i les còpies per a les persones interessades.
  
3.3 El termini de presentació d'instàncies començarà l'endemà de la publicació d'aquesta resolució i finalitzarà el dia 15 de setembre de 1998. Una vegada transcorregut aquest termini no s'admetran modificacions de les sol·licituds presentades ni la retirada del concurs.
  
3.4 La consignació de dades falses en la instància o en la documentació adjuntada, comportarà l'exclusió del concurs i/o la nul·litat de la plaça adjudicada, sense perjudici de les mesures legals que hi corresponguen.
  
3.5 El domicili que figure en les instàncies es considerarà l'únic vàlid a l'efecte de notificacions, i serà responsabilitat exclusiva del/la concursant tant els errors en la consignació d'aquest com la comunicació a la Conselleria de Sanitat de qualsevol canvi d'aquest domicili.
  
4. Documentació que s'ha d'adjuntar a la instància
  
4.1 Juntament amb la sol·licitud, tots els concursants han d'aportar:
  
a) Fotocòpia del DNI.
  
b) Fotocòpia compulsada del nomenament per a l'exercici de plaça en propietat en la categoria a què es concursa.
  
c) Fotocòpia compulsada de qualsevol altre nomenament del qual es pretenga fer valer els serveis prestats segons el barem que figura en l'annex III d'aquesta convocatòria.
  
d) Els participants compresos en la base 2.1, punts b) i c) d'aquesta convocatòria, hauran d'aportar una fotocòpia compulsada de la resolució d'integració efectiva en equips d'Atenció Primària.
  
e) Per a la valoració dels mèrits previstos en l'annex III apartats 1, 3, 4 i 5, han d'aportar certificats originals o fotocòpies compulsades de tots els seus mèrits valorables expedits per el/la director/a econòmic/a del centre que expedeix el certificat.
  
f) Per als mèrits que recull l'annex III, apartat 2, s'ha d'aportar un certificat o una fotocòpia compulsada de la resolució per la qual es reconegueren els serveis previs reconeguts a l'efecte d'antiguitat, expedida per un òrgan competent i de conformitat amb el que disposen la Llei 70/78, de 26 de desembre, el Reial Decret 1.461/82, de 25 de juny, i altres normes d'aplicació.
  
g) Per a la valoració dels mèrits previstos en l'annex III, punt 6, cal aportar certificats originals o fotocòpies compulsades expedides o homologades per la Junta Qualificadora de Coneixements de Valencià.
  
h) Els mèrits recollits en l'annex III, punt 7, es poden acreditar mitjançant la documentació original, testimoni notarial o fotocòpia degudament compulsada.
  
Quant als treballs i publicacions científiques, es pot aportar fotocòpia simple, sempre que s'especifique la ressenya de la publicació. Si es tracta d'aportacions a reunions científiques de les quals no hi haja hagut publicació s'admetrà certificat acreditatiu original o fotocòpia degudament compulsada del centre o institució organitzadora.
  
i) Autobaremació segons el barem inclòs en l'annex III de la present convocatòria i segons el model publicat en aquest. En cap dels casos aquesta autobaremació vincularà el tribunal.
  
4.2 Els concursants que es troben en situació de servei actiu o amb reserva de plaça han d'aportar a més de la documentació dita en l'apartat 4.1:
  
Fotocòpia compulsada del document en el qual figure la diligència de presa de possessió de l'última plaça exercida en propietat.
  
4.3 Els concursants en situació d'excedència han d'aportar a més de la documentació dita en l'apartat 4.1:
  
Fotocòpia compulsada de la resolució de la concessió d'excedència.
  
El còmput de temps de serveis prestats a què fa referència el barem acabarà el dia de la publicació d'aquesta convocatòria en el Diari Oficial de la Generalitat Valenciana.
  
Només es podrà valorar la documentació degudament acreditada i aportada en temps i forma, no obstant això podrà requerir-se formalment a les persones interessades qualsevol aclariment sobre aquesta. Quan el requeriment no siga atés no es valorarà el mèrit corresponent. També es podrà sol·licitar als aspirants còpia traduïda dels documents que al·leguen quan estiguen redactats en idiomes diferents als oficials a la Comunitat Valenciana.
  
5. Admissió i exclusió d'aspirants
  
5.1 Una vegada acabat el termini de presentació d'instàncies, el director general de Recursos Humans ha de publicar una resolució que aprove la llista provisional d'aspirants admesos i exclosos. En la llista constarà el nom i els cognoms dels concursants, la categoria a què concursen, la indicació, si s'escau, de la causa d'exclusió i el termini de correcció de defectes.
  
Els concursants disposaran d'un termini de deu dies hàbils comptadors a partir de l'endemà de la data de publicació de la resolució, a l'efecte de corregir la falta o adjuntar els documents preceptius en el cas que la sol·licitud d'admissió no reunira els requisits exigits en la convocatòria, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
5.2 Finalitzat el termini esmentat en la base anterior, vistes les al·legacions i esmenats els defectes si n'hi havia, la llista definitiva d'admesos i exclosos es publicarà en la mateixa manera que la llista provisional.
  
6. Tribunals
  
6.1. Els membres del Tribunal seran designats pel conseller de Sanitat. La relació nominal dels seus membres serà publicada junt amb la resolució que aprove la llista provisional d'aspirants admesos i exclosos.
  
El Tribunal estarà compost per set membres, també s'ha de designar el mateix nombre de suplents, i tindrà la següent composició:
  
- President/a:
  
- El director general d'Atenció Primària i Farmàcia o la persona que el delegue.
  
- Vocals:
  
- Un/una llicenciat/da en Medicina i Cirurgia, estatutari/a, amb reconeguda experiència i coneixements en Atenció Primària.
  
- Dos llicenciats/des en Medicina i Cirurgia proposats per les societats científiques autonòmiques i la Comissió Nacional de l'Especialitat de Medicina Familiar i Comunitària, per a l'elecció de la qual es procedirà al sorteig entre elles.
  
- Un/una metge/a d'Equip d'Atenció Primària amb reconeguda experiència i coneixements en Atenció Primària.
  
- Un/una metge/a d'Equip d'Atenció Primària proposat/da per les organitzacions sindicals, en els termes que es fixen en els pactes a què es refereix la Llei 9/1987, de 12 de juny.
  
- Secretari/a: un/una funcionari/a o estatutari/a Llicenciat/a en Medicina i Cirurgia.
  
6.2 Règim de funcionament.
  
6.2.1 Tots els membres del tribunal, actuaran amb veu i vot, i tant els titulars com els suplents hauran de trobar-se en possessió de titulació d'igual o superior nivell acadèmic que l'exigida per a l'ingrés.
  
6.2.2 S'entén que està constituït el tribunal quan assistisquen la majoria absoluta dels seus membres, i necessàriament entre ells el qui en siga el president/a o suplent, qui tindrà vot de qualitat en cas d'empat. En el cas de no assistir el secretari/a, realitzarà les seues funcions un/una vocal d'acord amb l'ordre en què apareixen anomenats en la base 6.1.
  
6.2.3 Quan no s'efectue la proposta de vocals en un termini de quinze dies a comptar des de la seua sol·licitud, els corresponents membres del tribunal podran ser directament designats per l'autoritat convocadora.
  
6.2.4 Entre els membres del tribunal han de figurar, en tot cas, persones que mantinguen una vinculació professional de caràcter fix amb la Conselleria de Sanitat , i ha de quedar degudament acreditada en l'expedient la causa que determine els nomenaments que, excepcionalment, no recaiguen en personal fix.
  
6.3 Els membres del tribunal hauran d'abstindre's i podran ser recusats per les persones interessades quan concórreguen en ells les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
6.4 A l'efecte de comunicacions i la resta d'incidències, el tribunal tindrà la seua seu en els serveis centrals de la Conselleria de Sanitat (c/ Roger de Llúria, núm. 19, 46678 València).
  
7. Resolució del concurs
  
L'adjudicació de les places convocades en el concurs de trasllats s'efectuarà pel tribunal d'acord amb el barem que s'adjunta com a annex III.
  
A la vista de les places sol·licitades pels concursants, inclòs el personal de reingrés al servei actiu, i atenent l'ordre de preferència de les places sol·licitades així com els mèrits acreditats per aquests, s'aprovarà pel tribunal la resolució provisional del concurs, que s'ha de fer pública als taulers d'anuncis de la seu central de la Conselleria de Sanitat, així com a les Direccions territorials de la Conselleria a Alacant, Castelló i València, i si és procedent, gerències d'àrea.
  
Les persones interessades disposaran d'un termini de quinze dies, a comptar des de la seua publicació, per a formular reclamacions contra la resolució provisional.
  
Les reclamacions formulades contra la resolució provisional seran rebutjades o admeses per mitjà de la resolució definitiva, que s'aprovarà per l'autoritat convocadora i es publicarà en el Diari Oficial de la Generalitat Valenciana. Aquesta publicació servirà de notificació a les persones interessades.
  
Les destinacions adjudicades són irrenunciables, segons que estableix l'article 18.4 del Reial Decret 118/1991, de 25 de gener. Si durant el termini possessori s'haguera obtingut una altra destinació mitjançant convocatòria pública, es podrà optar entre els llocs que li hagen sigut adjudicats, i la persona interessada estarà obligada a comunicar l'opció realitzada als departaments en els concursos de la qual haja participat dins del termini de 3 dies.
  
Si en qualsevol moment del procés de concurs arriba a coneixement del tribunal que algun/a dels aspirants no posseeix la totalitat dels requisits exigits, haurà de requerir-li l'acreditació d'aquests requisits. Si els requisits en qüestió no foren acreditats en el termini dels deu dies hàbils següents a la notificació del requeriment, el tribunal realitzarà una proposta d'exclusió d'aquest/a, amb indicació de les inexactituds o falsedats formulades pel/l'aspirant, al conseller de Sanitat qui, després de les verificacions que estime oportunes, dictarà resolució motivada que excloga l'aspirant del concurs. Dita resolució podrà ser impugnada en la forma establida en la base 10.
  
8. Presa de possessió
  
Els concursants que obtinguen plaça hauran de cessar en la que, si en tenen, exercisquen dins dels tres dies hàbils següents a aquell en què es publique la resolució definitiva. La presa de possessió de la nova plaça haurà d'efectuar-se dins dels tres dies següents al del cessament, si les places són de la mateixa localitat, en el termini de quinze dies, si són de distinta localitat del mateix sector o àrea de salut, o en el d'un mes, si pertanyen a distinta localitat i sector o àrea de salut.
  
En el cas que l'adjudicació de plaça supose el reingrés al servei actiu, el termini de presa de possessió serà d'un mes a comptar des de la publicació de la resolució definitiva del concurs.
  
Si així ho permeten les necessitats del servei, i a petició de l'interessat/a, aquests terminis podran ser prorrogats per temps no superior a la meitat de la seua duració inicial.
  
Excepte quan la resolució del concurs implique el reingrés al servei actiu, el termini de presa de possessió i, si és el cas, la pròrroga d'aquest, tindrà la consideració de servei actiu i es percebran els corresponents havers a càrrec de la plaça de destinació.
  
Quan un/una concursant no prenga possessió de la seua nova plaça dins del termini possessori o, si és el cas, de la seu pròrroga, s'entendrà que hi renuncia i causarà baixa en la seua categoria com a personal estatutari, llevat que tal extrem es produïsca per causes suficientment justificades, així apreciades, prèvia audiència de l'interessat/a, per la Conselleria de Sanitat. En aquest cas podrà deixar-se sense efecte la baixa, i la persona interessada s'haurà d'incorporar a la nova plaça tan prompte com desapareguen els motius que impossibilitaren la seua presa de possessió.
  
Els concursants que no obtinguen plaça en aquest concurs es mantindran en la situació i destinació que tinguen, amb excepció dels reingressats provisionals el lloc dels quals siga adjudicat que, sempre que hagen sol·licitat totes les places convocades en la seua àrea de salut, podran optar per obtindre nova destinació provisional, o per passar a la situació d'excedència voluntària.
  
Per a obtindre el reingrés amb caràcter definitiu i la conseqüent propietat d'una plaça, serà necessari guanyar-la per mitjà d'un concurs de trasllats.
  
9. Publicitat
  
Excepte en els casos que expressament es determine el contrari, les publicacions de les diferents actuacions relatives a la convocatòria es realitzaran al tauler d'anuncis de la seu central de la Conselleria de Sanitat, i els terminis corresponents comptaran a partir de la data de la diligència d'exposició en el citat tauler d'anuncis de l'acte en qüestió. No obstant això, i als exclusius efectes d'informació als concursants, es remetran còpies de les publicacions a les Direccions territorials de la Conselleria de Sanitat a Alacant, Castelló i València i, si és procedent, a les gerències d'Àrea. El Tribunal pot determinar la conveniència d'utilitzar altres mitjans als exclusius efectes d'informació.
  
10. Recursos
  
La present resolució i tots els actes administratius que siguen dictats en la seua execució poden ser impugnats per les persones interessades, després de la comunicació preceptiva, mitjançant la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats a partir de l'endemà de la publicació de l'acte recorregut (articles 110.3 de la Llei 30/92, de Règim Jurídic i del Procediment Administratiu Comú, i 58.1 de la Llei de la Jurisdicció Contenciosa Administrativa).
  
Contra les resolucions i actes de tràmit dictats pel Tribunal que ha de jutjar el concurs, es pot interposar recurs ordinari en el termini d'un mes, davant de la Direcció General de Recursos Humans, en virtut de l'Ordre de 10 de març de 1997 de la Conselleria de Sanitat (articles 107 i 114 de la Llei de Règim Jurídic de les Administracions Públiques i del Procediment Administratiu Comú).
  
Tot això sense perjudici que s'utilitze qualsevol altre recurs que per al seu dret estime convenient.
  
Annex III
  
Barem de mèrits valorables en el concurs de trasllats per a places de metges/ses d'EAP
  
1. Per cada mes complet de serveis amb nomenament en propietat en plaça de la mateixa denominació que la sol·licitada en l'àmbit de l'Atenció Primària: 1punt.
  
2. Per cada mes complet de serveis previs a l'adquisició de plaça en propietat de la mateixa denominació que la sol·licitada en l'àmbit de l'Atenció Primària: 0,75 punts.
  
3. Per cada mes complet de serveis prestats en l'administració pública sanitària i no arreplegat en apartats anteriors que resulte computable a l'efecte d'antiguitat d'acord amb les disposicions vigents: 0,25 punts.
  
4. Per cada mes de serveis prestats en els serveis de salut exercint funcions relatives a l'ordenació, planificació, direcció o gestió de serveis sanitaris: 1 punt.
  
No podrà puntuar-se un mateix període de temps per més d'un dels apartats compresos entre el punt 1 i el 4.
  
5. Per la permanència en l'últim lloc de treball amb plaça en propietat en les institucions sanitàries dependents de la Seguretat Social durant un mínim de 5 anys ininterromputs anteriors a la data de publicació de la convocatòria es valorarà (fins un màxim de 6 punts): per cada 5 anys complets, 2 punts; per cada 6 anys complets, 4 punts i per cada 7 anys complets, 6 punts.
  
El temps de permanència en situació distinta a la d'actiu, però amb reserva de plaça, es quantificarà com a serveis prestats en la plaça reservada.
  
6. Coneixements de valencià, degudament avalats per la Junta Qualificadora de Coneixements de Valencià:
  
Coneixement oral: 0,5 punts.
  
Coneixement elemental: 1 punt.
  
Coneixement mitjà: 1,5 punts.
  
Coneixement superior: 2 punts.
  
Només es computa el certificat de més alt nivell.
  
7. Altres mèrits (fins un màxim de 12 punts):
  
a) Suficiència investigadora: 0,5 punts.
  
b) Grau de doctor: 2 punts.
  
c) Grau de doctor cum laude: 0,5 punts.
  
d) Altres activitats de formació postgraduada. Es valoren en aquest apartat, fins un màxim de 2 punts, els següents títols i diplomes:
  
Per cada curs superior en Salut Pública i en matèries relatives a l'Atenció Primària de Salut, amb el reconeixement del Ministeri d'Educació o Sanitat o pels departaments respectius de les comunitats autònomes:
  
> de 700 hores lectives: 0,5 punts
  
> 320-700 hores lectives: 0,25 punts
  
> 150-320 hores lectives: 0,12 punts
  
> 40-150 hores lectives ( fins un màxim de 0,25 punts): 0,12 punts
  
> 15-40 hores lectives( fins un màxim de 0,15 punts): 0,05 punts
  
e) Per treballs científics i d'investigació publicats, així com per aportacions a reunions i treballs científics, i en funció de l'aportació de la persona interessada a aquests, del seu rigor científic o investigador i de la seua relació amb l'atenció primària de salut, el tribunal podrà assignar de 0,05 a 0,25 punts per treball i fins un màxim de 2 punts.
  
f) Per activitats docents en cursos relatius a l'atenció primària de salut, amb el reconeixement del Ministeri d'Educació o Sanitat o pels departaments respectius de les comunitats autònomes, per cada 50 hores lectives (fins un màxim de 2 punts): 0,15 punts.
  
g) Professor associat d'universitat en ciències de la salut en centres amb conveni específic amb universitat i amb programa de docència pregrau. Per cada any ( fins un màxim d'1 punt): 0,25 punts.
  
h) Col·laborador docent d'universitat en ciències de la salut en centres amb conveni específic amb universitat i amb programa de docència pregrau. Per cada any (fins un màxim de 0,5 punts): 0,05 punts.
  
i) Aspirants que hagen exercit plaça de facultatiu, de caràcter assistencial o de coordinació i direcció en programes de cooperació internacional en virtut de convenis o acords d'assistència sanitària organitzats o autoritzats per l'administració pública, el tribunal podrà assignar fins un màxim d'1,5 punts.
  
j) Per haver gaudit de beques d'estudi i/o investigació relacionades amb l'Atenció Primària, no previstos en els apartats anteriors, el tribunal podrà assignar fins un màxim de 0,5 punts.